《尚书命题瓦砚》
唐代·徐夤

远向端溪得，皆因郢匠成。凿山青霭断，琢石紫花轻。

散墨松香起，濡毫藻句清。入台知价重，著匣恐尘生。

守黑还全器，临池早著名。春闱携就处，军幕载将行。

不独雄文阵，兼能助笔耕。莫嫌涓滴润，深染古今情。

洗处无瑕玷，添时识满盈。兰亭如见用，敲戛有金声。

作者简介：徐夤：字昭梦，福建莆田人。登乾宁进士第，授秘书省正字。依王审知，礼待简略，遂拂衣去，归隐延寿溪（现留于绶溪公园，系莆田二十四景之一）。著有《探龙》、《钓矶》二集，诗二百六十五首。